## El secretari autonòmic d'Habitatge destaca la màxima col·laboració amb els col·legis professionals i l'IVE per a promoure la qualitat sostenible en l'edificació

*** Sebastián Fernández assenyala que este festival és “una gran oportunitat per reivindicar el patrimoni i la identitat cultural valenciana”
* El festival d'arquitectura, que se celebrarà els dies 21 i 22 d'octubre, allotjarà visites guiades a edificis i rutes urbanes**

El secretari autonòmic d'Habitatge, Sebastián Fernández, ha destacat la màxima col·laboració amb els col·legis professionals i l'IVE per a promoure la qualitat sostenible en l'edificació. Així ho ha manifestat durant la seua participació este divendres en la presentació de la cinquena edició de l'Open House València, que tindrà lloc el 21 i 22 d'octubre.

Un festival multidisciplinari que té com a objectiu ajudar a viure i disfrutar de l'arquitectura, el paisatge i l'art urbà de la ciutat, impulsant noves maneres de contemplar-la i habitar-la.

Sebastián Fernández ha destacat que este festival és “una gran oportunitat per a reivindicar el patrimoni i la identitat cultural valenciana”. Per este motiu que la Vicepresidència Segona i Conselleria de Serveis Socials, Igualtat i Habitatge done suport a este tipus d'iniciatives “promovent activitats en matèria de foment de la qualitat i sostenibilitat en l'edificació, la rehabilitació i l'espai urbà, des de la màxima col·laboració amb els col·legis professionals i l'Institut Valencià de l'Edificació (IVE)”.

Durant este cap de setmana es podran visitar edificis emblemàtics, places, jardins, construccions de la ciutat i voltants, que seran explicats pels mateixos arquitectes i dissenyadors que els van concebre, els van transformar iels  van restaurar.

El secretari autonòmic ha assegurat que l'Open House València és una cita important per a obrir les portes dels edificis més bells de la ciutat “convidar a disfrutar-los, reivindicar la seua història i cultura”. Però també una ocasió per a “difondre, divulgar i reflexionar sobre l'arquitectura i la seua especial relació amb la nostra cultura i història d'esta Comunitat”.

En la presentació del festival també han participat el president de l'Acadèmia Europea del Paisatge Urbà i cofundador d'Open House València, Javier Domínguez; la directora del certamen, Sara Portela; José María Gómez, de l'equip directiu de Gómez Grau; i el regidor de Turisme de Meliana, Alfonso Pérez, representant al municipi convidat en esta edició.

Seguidament ha tingut lloc una taula redona sobre la nova plaça de la Reina. Hi han participat el degà del Col·legi Oficial d'Arquitectes de la Comunitat Valenciana, Luis Sendra; la subdirectora de l'Escola Tècnica Superior d'Arquitectura de la UPV, Maite Palomares; l'arquitecta Inés García Clariana i l'autor de la plaça de la Reina, José María Tomás Llavador. Després de la clausura del secretari autonòmic d'Habitatge, han visitat les exposicions ‘La nova plaça de la reina’ i ‘Stone Made Art’.

En esta edició de l'Open House València es podran visitar una gran varietat d'edificis i fer rutes urbanes temàtiques. Entre estes està la muralla islàmica, la València moderna de Javier Goerlich, l'arquitectura d'Antonio Escario, la València marítima, la regeneració de l'entorn del Mercat Central, el riu Túria, l'horta de la perifèria urbana o les places del centre històric.

Fecha: 06/10/2023